Kleuter skiet ma toe hy met vuurwapen speelArgieffoto bloot ter illustrasie. (Foto: Erik Mclean/Unsplash) ŉ Driejarige Amerikaanse kleuter het per ongeluk sy ma doodgeskiet toe hy die naweek met ŉ vuurwapen in hul motor gespeel het. Die tragedie, deesdae alte algemeen in die VSA, het hom Saterdagaand in die parkeerterrein van ŉ supermark in Dolton, ŉ voorstad van Chicago, afgespeel. Die seuntjie het in sy karstoeltjie op die agtersitplek van die gesinsmotor gesit toe hy oënskynlik ongesiens sy pa se pistool in die hande gekry het. “Die kind het in die motor daarmee begin speel. In ŉ stadium het hy die sneller getrek,” het die plaaslike polisiehoof, Robert Collins, aan AFP gesê. Die kind se ma, Daejah Bennett (22), het in die voorste passasiersitplek gesit toe die skoot afgaan en is agter in haar nek getref. Sy is ná die voorval na ŉ hospitaal in Chicago gehaas waar sy dood verklaar is. Die kind se pa is sedertdien in hegtenis geneem. Die polisie moet nou vasstel of hy die vuurwapen wettig besit, asook of strafregtelike klagte teen hom aanhangig gemaak moet word. Honderde kinders in die VSA verkry jaarliks toegang tot “onbeveiligde en gelaaide vuurwapens in kaste, bedkassielaaie, rugsakke en handsakke of wapens wat net oop en bloot gelos word” en vuur per ongeluk skote af, lui die bevinding van ŉ verslag deur Everytown For Gun Safety, ŉ organisasie wat hom beywer vir strenger toesig oor vuurwapens. Die organisasie skat dat ŉ “onopsetlike skietery” deur minderjariges elke jaar gemiddeld 350 sterftes veroorsaak.